CELEX: 52020PC0181
Language: et
Date: 2020-05-07
Title: Ettepanek: NÕUKOGU RAKENDUSOTSUS, millega antakse Soomele luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

EUROOPA KOMISJON
            Brüssel,7.5.2020
            COM(2020) 181 final
            2020/0070(NLE)
            Ettepanek:
            NÕUKOGU RAKENDUSOTSUS,
            millega antakse Soomele luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
               
         
         
            
               SELETUSKIRI
            
            
               Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks eesmärgiga lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
            
            
               Komisjonis 6. jaanuaril 2020 registreeritud kirjas taotles Soome luba kohaldada erandit direktiivi käibemaksudirektiivi artiklist 287, mis võimaldaks Soomel kohaldada alates 1. jaanuarist 2021 käibemaksuvabastust selliste maksukohustuslaste suhtes, kelle aastakäive ei ületa 15 000 eurot. Kirjas, mille komisjon registreeris 19. novembril 2020, saatis Soome üksikasjalikumat teavet kehtestatava meetme kohta.
            
            
               Käibemaksudirektiivi artikli 395 lõike 2 kohaselt teatas komisjon 10. märtsi 2020. aasta kirjaga Soome taotlusest teistele liikmesriikidele. Komisjon teatas 11. märtsi 2020. aasta kirjaga Soomele, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate suhtes erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab, et maksukohustuslane ei pea oma tarnete eest käibemaksu võtma ning järelikult ei saa ta käibemaksu sisenditelt maha arvata.
               
               
                  Vastavalt käibemaksudirektiivi artikli 287 punktile 5 võib Soome kohaldada käibemaksuvabastust maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 10 000 eküüd. Soome ühines euroalaga 1. jaanuaril 2002.
               
               
                  Kui käibemaksukohustuslasena registreeritud isikute puhul tõstetakse künnist 10 000 eküült 15 000 eurole, väheneb eeldatavalt erikorra kohaldamisalasse kuuluvate ettevõtjate, eeskätt mikroettevõtjate halduskoormus, kuna nad vabanevad mitmest tavapärase käibemaksukorra kohasest käibemaksukohustusest, nagu käibemaksuarvestuse pidamine ja käibedeklaratsiooni esitamine. 
               
               
                  Lisaks väheneb ka maksuhaldurite töökoormus.
               
               
                  Soome ametiasutuste sõnul mõjutab meetme kohaldamine lõpptarbimise etapil kogutavate käibemaksutulude kogusummat üksnes vähesel määral.
               
               
                  Meede on vabatahtlik. Seetõttu on väikeettevõtjatel, kelle käive ei ületa künnist, endiselt võimalus kasutada oma õigust kohaldada tavapärast käibemaksukorda.
               
               
                  Üldiselt on erandid ajaliselt piiratud, et oleks võimalik hinnata erandi asjakohasust ja tõhusust. Lisaks vaadati hiljuti läbi käibemaksudirektiivi artiklite 281–294 sätteid väikeettevõtjate suhtes kohaldatava erikorra kohta. Uues direktiivis väikeettevõtjate suhtes kohaldatavate lihtsamate käibemaksueeskirjade kohta
                     2
                   nõutakse, et liikmesriigid võtaksid vastu ja avaldaksid hiljemalt 31. detsembriks 2024 õigus- ja haldusnormid, mis on vajalikud uute eeskirjade järgimiseks. Liikmesriigid peavad neid siseriiklikke sätteid kohaldama alates 1. jaanuarist 2025.
               
               
                  Seepärast on asjakohane anda Soomele luba jätkata erimeetme kohaldamist kuni 31. detsembrini 2024.
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Erimeede on kooskõlas käibemaksu tegevuskavast
                     3
                   tuleneva uue direktiivi (millega muudetakse käibemaksudirektiivi artikleid 281–294 väikeettevõtjate suhtes kohaldatava erikorra kohta) põhimõtetega ning selle eesmärk on luua nende ettevõtjate jaoks ajakohane lihtsustatud kord. Eelkõige püütakse sellega vähendada käibemaksunõuete täitmisega seotud kulusid ja konkurentsimoonutusi nii riigis kui ka ELi tasandil, vähendada künniseefekti negatiivset mõju ning lihtsustada ettevõtjatel nõuete järgimist ja maksuhalduritel järelevalve tegemist.
               
               
                  Lisaks on 15 000 euro suurune künnis kooskõlas uue direktiiviga, kuna see võimaldab liikmesriikidel kehtestada käibemaksuvabastuse jaoks nõutava aastakäibe künnise, mis ei ületa 85 000 eurot (või sellega samaväärset summat riigi valuutas).
               
               
                  Samasuguseid erandeid, mis vabastavad käibemaksumaksukohustuslased, kelle aastakäive jääb allapoole teatavat künnist, nagu on sätestatud käibemaksudirektiivi artiklites 285 ja 287, on tehtud ka teistele liikmesriikidele. Maltale
                     4
                   on antud 20 000 euro suurune künnis; Madalmaadele
                     5
                   25 000 euro suurune künnis; Luksemburgile
                     6
                   35 000 euro suurune künnis; Poolale,
                     7
                   Eestile
                     8
                   ja Lätile
                     9
                   40 000 euro suurune künnis; Horvaatiale
                     10
                   ja Leedule
                     11
                   45 000 euro suurune künnis; Ungarile
                     12
                   48 000 euro suurune künnis; Sloveeniale
                     13
                   50 000 euro suurune künnis; ning Rumeeniale
                     14
                   88 500 euro suurune künnis.
               
               
                  Nagu juba mainitud, peaks käibemaksudirektiivi kohaldamisega seotud erandite kehtivus olema alati ajaliselt piiratud, et oleks võimalik hinnata nende mõju. Soome taotletud erimeetme kehtivusaja pikendamine kuni 31. detsembrini 2024 on kooskõlas väikeste ja keskmise suurusega ettevõtjate jaoks lihtsamaid käibemaksueeskirju käsitleva uue direktiivi nõuetega. Kõnealuses direktiivis on sätestatud, et liikmesriigid peavad kohaldama alates 1. jaanuarist 2025 siseriiklikke õigusnorme, mille nad peavad selle direktiivi järgimiseks vastu võtma.
               
            
         
         
            
               
                  Kavandatud meede on seega kooskõlas käibemaksudirektiivi sätetega.
               
            
            
               •Kooskõla muude liidu tegevuspõhimõtetega
            
            
               
                  Komisjon on oma iga-aastastes tööprogrammides pidevalt rõhutanud vajadust väikeettevõtjate jaoks kehtivate lihtsamate eeskirjade järele. Sellega seoses viidatakse komisjoni 2020. aasta tööprogrammis
                     15
                   sihtotstarbelisele VKEde strateegiale, mis lihtsustab väikeste ja keskmise suurusega ettevõtjate tegevust, kasvamist ja laienemist. Erimeede on nende eesmärkidega kooskõlas eelarve-eeskirjade osas. Meede on kooskõlas komisjoni 2017. aasta tööprogrammiga,
                     16
                   milles märgiti, et väikeettevõtjate käibemaksukohustuse täitmisega seotud halduskoormus on suur ning tehnilised uuendused tekitavad tõhusa maksukogumise jaoks uusi väljakutseid, ja rõhutati vajadust lihtsustada väiksemate ettevõtjate jaoks käibemaksukorda.
               
               
                  Samuti on meede kooskõlas 2015. aasta ühtse turu strateegiaga,
                     17
                   milles komisjon seadis eesmärgiks aidata väikestel ja keskmise suurusega ettevõtjatel kasvada, muu hulgas vähendades halduskoormust, mis takistab neil ühtse turu võimaluste täielikku ärakasutamist. See on ka kooskõlas lähenemisviisiga, mida komisjon järgis 2013. aasta teatises „Tegevuskava „Ettevõtlus 2020“: Ettevõtlikkuse taaselavdamine Euroopas“,
                     18
                   milles rõhutati vajadust lihtsustada maksualaseid õigusakte väikeettevõtjate jaoks.
               
               
                  Lisaks on meede kooskõlas ELi poliitikaga, mis käsitleb väikesi ja keskmise suurusega ettevõtjaid, nagu on märgitud 2016. aasta teatises idufirmade kohta
                     19
                   ja 2008. aasta teatises „„Kõigepealt mõtle väikestele“ – Euroopa väikeettevõtlusalgatus „Small Business Act““,
                     20
                   milles kutsutakse liikmesriike üles võtma õigusaktide väljatöötamisel arvesse VKEde eripära ja lihtsustama olemasolevat regulatiivset keskkonda.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Käibemaksudirektiivi artikkel 395 on ainus võimalik õiguslik alus.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Võttes arvesse käibemaksudirektiivi sätet, millel ettepanek põhineb, kuulub ettepanek Euroopa Liidu ainupädevusse. Seepärast subsidiaarsuse põhimõtet ei kohaldata.
               
            
            
               •Proportsionaalsus
            
            
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
               
               
                  Erandi piiratud ulatust arvestades on erimeede kooskõlas taotletava eesmärgiga, st lihtsustada maksukogumist väikeste maksukohustuslaste ja maksuhalduri jaoks.
               
            
            
               •Vahendi valik
            
            
               
                  Kavandatav vahend: nõukogu rakendusotsus.
               
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, sest selle saab adresseerida üksikule liikmesriigile.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Sidusrühmadega ei konsulteeritud. Käesolev ettepanek põhineb Soome esitatud taotlusel ja käsitleb ainult kõnealust konkreetset liikmesriiki.
               
            
            
               •Eksperdiarvamuste kogumine ja kasutamine
            
         
         
            
               
                  Välisekspertide arvamusi ei olnud vaja kasutada.
               
            
            
               •Mõju hindamine
            
            
               
                  Nõukogu rakendusotsuse ettepaneku eesmärk on suurendada praegust maksuvabastuse künnist 10 000 eküült 15 000 eurole. Künnise suurendamine on lihtsustamismeede, millega vabastatakse mitmest käibemaksukohustusest ettevõtjad, kelle aastakäive ei ületa 15 000 eurot. See võib aidata vähendada varasemaga võrreldes veel paljude maksukohustuslaste ja sellest tulenevalt ka maksuhalduri halduskoormust.
               
               
                  Praegu kasutab käibemaksuvabastuse õigust ligikaudu 50 000 ettevõtjat, samas kui käibemaksukohustuslasena registreeritud ettevõtjate arv on ligikaudu 530 000. Künnise tõstmisest saaksid kasu veel ligikaudu 6 000 ettevõtjat, kelle hinnanguline aastane kogukäive on 80 miljonit eurot.
               
               
                  Erimeede on maksukohustuslaste jaoks vabatahtlik. Maksukohustuslastel on võimalus valida tavapärane käibemaksusüsteem kooskõlas direktiivi 2006/112/EÜ artikliga 290. Käibemaksutulu mõju eelarvele on 20 miljonit eurot, mida peetakse tühiseks. 
               
            
            
               •Põhiõigused
            
            
               
                  Ettepanek ei mõjuta põhiõiguste kaitset.
               
            
            
               4.MÕJU EELARVELE
            
            
               
                  Ettepanekul puudub negatiivne mõju ELi eelarvele, sest Soome arvutab välja nõukogu määruse (EMÜ, Euratom) 1553/89 artikli 6 kohase hüvitise.
               
            
            
               2020/0070 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega antakse Soomele luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ,
                  21
                mis käsitleb ühist käibemaksusüsteemi, eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Vastavalt direktiivi 2006/112/EÜ artikli 287 punktile 5 võib Soome kohaldada käibemaksuvabastust selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 10 000 eküüd.
            
            
               (2)Komisjonis 6. jaanuaril 2020 registreeritud kirjas taotles Soome luba kehtestada erimeede, millega tehakse erand direktiivi 2006/112/EÜ artikli 287 lõikest 5 (edaspidi „erimeede“), mida kohaldataks ajavahemikul 1. jaanuar 2021 – 31. detsember 2024, et suurendada käibemaksuvabastuse piirmäära 15 000 euroni. Nimetatud erimeetme kohaldamisel oleksid maksukohustuslased, kelle aastakäive ei ületa 15 000 eurot, vabastatud teatavatest või kõigist käibemaksuga seotud kohustustest, millele on osutatud direktiivi 2006/112/EÜ XI jaotise 2.–6. peatükis.
            
         
         
            
               (3)Väikeettevõtjate erikorra kohane kõrgem künnis on direktiivi 2006/112/EÜ artiklites 281–294 sätestatud lihtsustamismeede, kuna sellega võib oluliselt vähendada väikeettevõtjate käibemaksukohustusi.
            
            
               (4)Direktiivi 2006/112/EÜ artikli 395 lõike 2 teise lõigu kohaselt teatas komisjon 10. septembri 2020. aasta kirjaga teistele liikmesriikidele Soome esitatud taotlusest. Komisjon teatas 11. märtsi 2020. aasta kirjaga Soomele, et tal on taotluse hindamiseks kogu vajalik teave.
            
            
               (5)Erimeede on kooskõlas nõukogu direktiiviga (EL) 2020/285
                  22
               . Kõnealuse direktiiviga muudeti direktiivi 2006/112/EÜ XII jaotise 1. peatükki, millega reguleeritakse väikeettevõtjate suhtes kohaldatavat erikorda. Direktiivi (EL) 2020/285 eesmärk on vähendada väikeettevõtjate käibemaksunõuete täitmisega seotud kulusid ja konkurentsimoonutusi nii liikmesriikide kui ka liidu tasandil ning maksuvabastuselt maksustamisele ülemineku negatiivset mõju (nn künniseefekt). Samuti püütakse sellega lihtsustada väikeettevõtjatel nõuete järgimist ja maksuhalduritel järelevalve tegemist. Taotletav 15 000 euro suurune künnis on kooskõlas direktiivi 2006/112/EÜ (muudetud direktiiviga (EL) 2020/285) artikliga 284.
            
            
               (6)Erimeede on maksukohustuslaste jaoks vabatahtlik. Maksukohustuslastel on endiselt võimalus valida tavapärane käibemaksusüsteem kooskõlas direktiivi 2006/112/EÜ artikliga 290.
            
            
               (7)Soome esitatud teabe kohaselt avaldab erimeede üksnes väheolulist mõju lõplikus tarbimisetapis kogutava Soome maksutulu summale.
            
            
               (8)Erimeede ei mõju ebasoodsalt käibemaksust saadavatele ELi omavahenditele, sest Soome arvutab välja nõukogu määruse (EMÜ, Euratom) nr 1553/89
                  23
                artikli 6 kohase hüvitise.
            
            
               (9)Kuna Soome eeldab, et kõrgem künnis toob kaasa käibemaksukohustuste vähenemise ning seega väikeettevõtjate ja maksuhaldurite halduskoormuse ja nõuete täitmisega seotud kulude vähenemise ega mõjuta samas oluliselt kogu käibemaksutulu, tuleks Soomel lubada erandit kohaldada.
            
            
               (10)Erimeetme kohaldamise loa pikendamine peaks olema ajaliselt piiratud. Tähtaeg peaks olema piisav, et võimaldada hinnata künnise tõhusust ja asjakohasust. Lisaks peavad liikmesriigid direktiivi (EL) 2020/285 kohaselt võtma vastu ja avaldama 31. detsembriks 2024 kõnealuse direktiivi artikli 1 järgimiseks vajalikud õigus- ja haldusnormid ning kohaldama neid alates 1. jaanuarist 2025. Seepärast on asjakohane anda Soomele luba jätkata erimeetme kohaldamist kuni 31. detsembrini 2024,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Erandina direktiivi 2006/112/EÜ artikli 287 esimese lõigu punktist 5 lubatakse Soomel kohaldada käibemaksuvabastust maksukohustuslaste suhtes, kelle aastakäive ei ületa 15 000 eurot.
            
            
               Artikkel 2
            
            
               Käesolevat otsust kohaldatakse 1. jaanuarist 2021 kuni 31. detsembrini 2024.
            
            
               Artikkel 3
            
            
               Käesolev otsus on adresseeritud Soome Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
               
               
                  
                     (3)
                  
                        Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta „Ühtse ELi käibemaksuala suunas – On aeg otsustada“ (COM(2016) 148 final).
               
               
                  
                     (4)
                  
                        Nõukogu 20. veebruari 2018. aasta rakendusotsus (EL) 2018/279, millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 54, 24.2.2018, lk 14).
               
               
                  
                     (5)
                  
                        Nõukogu 4. detsembri 2018. aasta rakendusotsus (EL) 2018/1904, mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 310, 6.12.2018, lk 25).
               
               
                  
                     (6)
                  
                        Nõukogu 19. detsembri 2019. aasta rakendusotsus (EL) 2019/2210, millega muudetakse rakendusotsust 2016/577/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 332, 23.12.2019, lk 155).
               
               
                  
                     (7)
                  
                        Nõukogu 4. detsembri 2018. aasta rakendusotsus (EL) 2018/1919, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 311, 7.12.2018, lk 32).
               
               
                  
                     (8)
                  
                        Nõukogu 21. märtsi 2017. aasta rakendusotsus (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 80, 25.3.2017, lk 33).
               
               
                  
                     (9)
                  
                        Nõukogu 18. detsembri 2017. aasta rakendusotsus (EL) 2017/2408, millega lubatakse Läti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 342, 21.12.2017, lk 8).
               
               
                  
                     (10)
                  
                        Nõukogu 25. septembri 2017. aasta rakendusotsus (EL) 2017/1768, millega lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 250, 28.9.2017, lk 71).
               
               
                  
                     (11)
                  
                        Nõukogu 10. oktoobri 2017. aasta rakendusotsus (EL) 2017/1853, millega muudetakse rakendusotsust 2011/335/EL, mille kohaselt lubatakse Leedu Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 265, 14.10.2017, lk 15).
               
               
                  
                     (12)
                  
                        Nõukogu 2. oktoobri 2018. aasta rakendusotsus (EL) 2018/1490, millega lubatakse Ungaril kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 252, 8.10.2018, lk 38).
               
               
                  
                     (13)
                  
                        Nõukogu 6. novembri 2018. aasta rakendusotsus (EL) 2018/1700, millega muudetakse rakendusotsust 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 285, 13.11.2018, lk 78).
               
               
                  
                     (14)
                  
                        Nõukogu 10. oktoobri 2017. aasta rakendusotsus (EL) 2017/1855, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 265, 14.10.2017, lk 19).
               
               
                  
                     (15)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Komisjoni 2020. aasta tööprogramm – Liit, mis seab kõrgemad sihid“ (COM(2020) 37 final).
               
               
                  
                     (16)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Komisjoni 2017. aasta tööprogramm“ (COM(2016) 710 final).
               
               
                  
                     (17)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Ühtse turu täiustamine: rohkem võimalusi inimestele ja ettevõtetele“ (COM(2015) 550 final).
               
               
                  
                     (18)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Tegevuskava „Ettevõtlus 2020“: Ettevõtlikkuse taaselavdamine Euroopas“ (COM(2012) 795 final)
               
               
                  
                     (19)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa uued liidrid: idu- ja kasvufirmade algatus“ (COM(2016) 733 final).
               
               
                  
                     (20)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „„Kõigepealt mõtle väikestele” – Euroopa väikeettevõtlusalgatus „Small Business Act““ (KOM(2008) 394 (lõplik)).
               
               
                  
                     (21)
                  
                        ELT L 347, 11.12.2006, lk 1.
               
               
                  
                     (22)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
               
               
                  
                     (23)
                  
                        Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).